**Ministru kabineta noteikumu projekta**

**“Grozījumi Ministru kabineta 2016. gada 12. aprīļa noteikumos Nr. 226** “**Noteikumi par akcelerācijas fondiem saimnieciskās darbības veicēju izveides, attīstības un konkurētspējas veicināšanai”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts paredz pagarināt Ministru kabineta 2016. gada 12. aprīļa noteikumos Nr. 226 “Noteikumi par akcelerācijas fondiem saimnieciskās darbības veicēju izveides, attīstības un konkurētspējas veicināšanai” noteikto termiņu lēmumu pieņemšanai par pirmssēklas naudas ieguldījumu piešķiršanu.Ministru kabineta noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts pēc Ekonomikas ministrijas iniciatīvas saskaņā ar Attīstības finanšu institūcijas likuma 12. panta ceturto daļu un [Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma](http://likumi.lv/ta/id/) [20. pant](http://likumi.lv/ta/id/#p20)a 14. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar šo Ministru kabineta (turpmāk – MK) noteikumu projektu tiek veikti grozījumi 2016. gada 12. aprīļa noteikumos Nr. 226 “Noteikumi par akcelerācijas fondiem saimnieciskās darbības veicēju izveides, attīstības un konkurētspējas veicināšanai” (turpmāk – MK noteikumi Nr.226).1. Tiek precizēts termiņš lēmumu pieņemšanai par sēklasnaudas ieguldījumu piešķiršanu un pagarināts termiņš lēmumu pieņemšanai par pirmssēklas naudas ieguldījumu piešķiršanu fondos līdz 2022. gada 30. jūnijam.Šobrīd MK noteikumos Nr. 226 termiņš lēmumu pieņemšanai par pirmssēklas naudas ieguldījumu piešķiršanu ir 2021. gada 30. jūnijs. Nepieciešamība pagarināt pirmssēklas ieguldījumu lēmumu pieņemšanas periodu ir izveidojusies vairāku iemeslu dēļ:1) Covid-19 ceļošanas ierobežojumu dēļ (vismaz puse no jaunuzņēmumu dibinātājiem ir ārvalstnieki) akcelerācijas programmu dalībniekiem (jaunuzņēmumu dibinātājiem) bija būtiski ierobežotas iespējas ierasties Latvijā, lai reģistrētu uzņēmumus (iespējams tikai fiziskā klātbūtnē), atvērtu norēķinu kontus (iespējams tikai fiziskā klātbūtnē), kā arī lai tiktos ar pirmssēklas fondu pārvaldnieku pārstāvjiem un piedalītos akcelerācijas programmās (bez komandas iepazīšanas klātienē ievērojami pieaug komandas nepilnvērtīgas novērtēšanas risks).2) 2020. gadā Covid-19 negatīvi ietekmēja iespējas tikties un izvērtēt arī vietējās jaunuzņēmumu komandas.3) Covid-19 apstākļi 2020. gada sākumā prasīja pirmssēklas fondu pārvaldniekiem laiku akcelerācijas programmu organizācijas maiņai, kā arī adaptēt pirmssēklas ieguldījumu lēmumu pieņemšanas procesu. Tāpat 2020. gada sākumā fondu pārvaldnieki kā investori kļuva piesardzīgāki, līdz varēja novērtēt Covid-19 ietekmi uz potenciālo darījumu plūsmu. Kaut arī 2020. gadā un 2021. gadā pirmssēklas fondu pārvaldnieki veiksmīgi realizēja akcelerācijas programmas attālinātā formātā, minēto ierobežojumu rezultātā tie ir spējuši veikt mazāku investīciju skaitu nekā to paredz fondu ieguldījumu stratēģijas. Aplēses liecina, ka vidēji katrs no trim pirmssēklas fonda pārvaldniekiem 2020. gadā zaudēja iespējas ieguldīt vismaz 10 jaunuzņēmumos.Lai pārvaldnieki nezaudētu investīciju iespējas strauji augošos jaunuzņēmumos, kā arī spētu sasniegt pēc iespējas lielāku atbalstīto uzņēmumu skaitu, veikto investīciju apjomu un augstākas fondu atdeves, ir būtiski pagarināt termiņu, kādā var pieņemt attiecīgos lēmumus. Balstoties uz līdzšinējo pieredzi par pirmssēklas fondu darbību, indikatīvi nepieciešamais lēmumu pieņemšanas termiņa pagarinājums ir viens gads. Pēc attiecīgu grozījumu veikšanas Ministru kabineta noteikumos akciju sabiedrība “Attīstības finanšu institūcija Altum” slēgs papildu vienošanās ar pirmssēklas fondu pārvaldniekiem.2021. gada 2. jūnijā investīcijām paredzētā pirmssēklas fondu kapitāla daļa ir izmantota vidēji 51% apmērā, tādējādi esošā parakstītā kapitāla ietvaros ir iespējams turpināt veikt pirmssēklas ieguldījumus tehnoloģiskajos jaunuzņēmumos. Ja ņem vērā fondu darījumu plūsmā (*pipeline)* esošos jaunuzņēmumus, kā arī jau veiktajiem pirmssēklas ieguldījumiem vēl neizpildītās izmaksas (atsevišķos gadījumos ieguldījuma izmaksa tiek veikta vairākās daļās), investīcijām paredzētā pirmssēklas fondu kapitāla daļa ir izmantota vidēji 63% apmērā. Līdzšinēji atbalstīto jaunuzņēmumu skaits ir 88 jeb robežās no 27 līdz 34 (vidēji 30) pirmssēklas ieguldījuma saņēmējiem katrā no fondiem. Pagarinot pirmssēklas ieguldījumu lēmumu pieņemšanas periodu par vienu gadu, fondu pārvaldnieki varētu nodrošināt investīcijām paredzētās kapitāla komponentes pilnu apguvi, kā arī sasniegt publiskajā iepirkumā un fondu investīciju stratēģijās paredzēto atbalsta saņēmēju skaitu – vidēji 50 katrā no fondiem.Šī gada akcelerācijas programmas ietvaros fondu darījumu plūsmā šobrīd atrodas vidēji 3 jauni pirmssēklas ieguldījuma saņēmēji. Esošā parakstītā kapitāla ietvaros, atskaitot paredzamās papildu izmaksas par pārvaldību, ir iespējams kapitalizēt vidēji vismaz 15 jaunuzņēmumus (ar vidējo ieguldījumu 40 000 EUR). Ja faktiskie darījumi notiks ar vidējo ieguldījumu mazāku par 40 000 EUR, potenciālo jaunuzņēmumu skaits būs lielāks par 15.Būtiski ņemt vērā, ka visi akcelerācijas fondi ir jaunizveidoti, līdz ar ko to sākotnējā darbības posmā bija nepieciešams izveidot jaunuzņēmumu atlasei un kapitalizēšanai nepieciešamo infrastruktūru (fondu atpazīstamība jaunuzņēmumu ekosistēmā Latvijā un jo īpaši ārpus Latvijas, atlases pielāgošana praksei, efektīvāko atlases kanālu identificēšana, akcelerācijas programmu pielāgošana praksei, darījumu nosacījumu adaptēšana u.c.). Tādējādi darījumu plūsma pieauga otrajā un trešajā fondu darbības gadā un minētās infrastruktūras izveide nodrošina efektīvu jaunuzņēmumu atlasi un kapitalizēšanu arī turpmāk. Ņemot vērā fondu darījumu plūsmā (*pipeline)* esošos jaunuzņēmumus, jau veiktajiem pirmssēklas ieguldījumiem vēl neizpildītās izmaksas, kā arī fondu darbības laikā uzkrāto pieredzi, ir objektīvs pamatojums uzskatīt, ka turpmākā gada laikā fondu pārvaldnieki sasniegs nepieciešamo atbalstāmo jaunuzņēmumu skaitu un izmantos pieejamo fondu kapitālu daļu.2. Tiek precizēts 20.1 punkts svītrojot nosacījumu par lēmumu pieņemšanu līdz Eiropas Komisijas 2014. gada 17. jūnija Regulas (ES) Nr. 651/2014, (turpmāk – Komisijas Regula Nr. 651/2014) ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (vispārējā grupu atbrīvojuma regula) darbības beigām. Ņemot vērā, ka ar grozījumiem, lēmumu pieņemšanas termiņš ir noteikts MK noteikumu Nr.226 20. punktā, atsauce uz Komisijas Regulu Nr. 651/2014 zaudē aktualitāti.Pēc grozījumu spēkā stāšanās 20 darba dienu laikā par veiktajiem grozījumiem tiks iesniegta kopsavilkuma informācija Eiropas Komisijai, izmantojot SANI2 sistēmu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, akciju sabiedrība “Attīstības finanšu institūcija Altum” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijā reģistrēti saimnieciskās darbības veicēji |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz ietekmi uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts šo jomu neskar |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām sabiedrības līdzdalība tiek nodrošināta, ievietojot noteikumu projektu Ekonomikas ministrijas tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | 2021. gada 7. jūnijā Projekts un tā anotācija ievietota Ekonomikas ministrijas tīmekļa vietnē: https://www.em.gov.lv/lv/diskusiju-dokumenti un Valsts kancelejas tīmekļa vietnē: <https://www.mk.gov.lv/content/ministru-kabineta-diskusiju-dokumenti> , aicinot sabiedrību izteikt viedokli. |
| 3. | Sabiedrības līdzdalības rezultāti | Priekšlikumi vai iebildumi netika saņemti |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, akciju sabiedrība “Attīstības finanšu institūcija Altum”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde tiks nodrošināta Ekonomikas ministrijas un akciju sabiedrības “Attīstības finanšu institūcija Altum” esošo funkciju un cilvēkresursu ietvaros, kā arī nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretārs E. Valantis

Lāce, 67013256

Sanita.Lace@em.gov.lv